Man vas ná motoriste ‘verkeersboetes’ aan hom betaalArgieffoto: Departement van verkeersveiligheid JP Smith, Kaapstadse burgemeesterskomiteelid vir veiligheid en sekuriteit, het gesê die man is Vrydagaand in Mitchells Plain vasgetrek. Hy het glo motoriste met agterstallige verkeersboetes genader en gesê betalings kan direk aan hom gedoen word. Hy het die motoriste kwitansies belowe, maar dit nooit aan hulle gelewer nie. “Die slagoffers het eers besef hulle is om die bos gelei toe hulle lasbriewe vir die agterstallige boetes ontvang het,” het hy gesê. Die Stad Kaapstad ondersoek ook of die verdagte moontlik ŉ medepligtige in die verkeersdienste gehad het. “Daar is geen kortpad vir verkeersoortredings nie,” het Smith gesê. “Dit is ŉ oortreding om geld vir enige beampte aan te bied in ruil vir ŉ guns of voordeel wat nie met die Stad se verkeersbeleid ooreenstem nie. Enige verdagte optrede moet dadelik by die Stad aangemeld word by 021 596 1999.” ŉ Klag van korrupsie is teen die man aanhangig gemaak en hy is tans by die Grassy Park-polisiestasie in aanhouding. News24